b"\n_START_ARTICLE_\nJardins d'Euterpe\n_START_SECTION_\nHist\xc3\xb2ria\n_START_PARAGRAPH_\nJosep Anselm Clav\xc3\xa9 dirigia la Societat Coral La Fraternitat, amb la qual oferia concerts als Jardins de la Nimfa, al Passeig de Gr\xc3\xa0cia (on va haver-hi poc despr\xc3\xa9s els Jardins de T\xc3\xadvoli. Les dificultats que va posar-hi l'Ajuntament, que considerava aquests concerts perjudicials, va portar a Clav\xc3\xa9 a buscar un nou espai per a fer-los._NEWLINE_Clav\xc3\xa9 condicion\xc3\xa0 un solar proper als Jardins de la Nimfa, i els va donar el nom de Jardins d'Euterpe. El nom prov\xc3\xa9 de l'est\xc3\xa0tua de la deessa Euterpe que hi destacava, de l'escultor Jeroni Su\xc3\xb1ol, tal com explica Dolors Monserd\xc3\xa0 de Maci\xc3\xa0 a la seva novel\xc2\xb7la La fabricanta. Van ser inaugurats el 5 de juny de 1857. Eren una empresa pr\xc3\xb2pia de Clav\xc3\xa9 i els seus col\xc2\xb7laboradors i reunien les caracter\xc3\xadstiques dels altres jardins d'estiu: caf\xc3\xa8, sal\xc3\xb3 de ball, local per a concerts, zones de passeig i altres atraccions._NEWLINE_Clav\xc3\xa9 hi present\xc3\xa0 al p\xc3\xbablic cicles de m\xc3\xbasica amb regularitat durant els mesos de primavera i estiu, oferint concerts i balls corejats. La Fraternitat canvi\xc3\xa0 el seu nom pel de Societat Coral Euterpe, que n'esdevingu\xc3\xa9 l'atracci\xc3\xb3 principal dels jardins. Aix\xc3\xad es consolid\xc3\xa0 el moviment coral i es configur\xc3\xa0 el tipus d'espectacle que Clav\xc3\xa9 pretenia, basat en la m\xc3\xbasica, el cant coral i el ball, i en la formaci\xc3\xb3 musical de la classe obrera._NEWLINE_Els jardins es mantingueren oberts fins al 1861. El darrer concert fou el 20 d'octubre, quan els propietaris del terreny no van voler renovar el contracte amb Clav\xc3\xa9, a causa de la febre urban\xc3\xadstica que vivia aquella zona de Barcelona. La temporada seg\xc3\xbcent els espectacles es traslladaren als ve\xc3\xafns Camps Elisis, tamb\xc3\xa9 al Passeig de Gr\xc3\xa0cia."